**Lacul de Como**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În lacul de Como e unda senină

Ca cerul albastru ivit printre nori.

În juru-i se-ntinde un rai de grădină

Ce varsă pe maluri buchete de flori.

Frumoasele villa, zâmbind în lumină,

Se-nşiră sub dealuri ca scumpe comori,

Şi-n umbra de arbori ce-n apă se-nclină

Trec bărci uşoare cu juni călători.

Pe mal o copilă se primblă-n răcoare.

Un flutur de aur s-alintă la soare

Şi cată-a se pune pe albul ei sân.

O! lac! o! minune! Ferice, ferice

De cine-şi închide aripile-aice,

Ca fluturul vesel pe floarea de crin!